Diari Oficial de la Generalitat Valenciana


Sumari del DOGV 8374, del 03-09-2018 (2018/8135)

Informació pública de l'aprovació de l'informe ambiental i territorial estratègic de la modificació puntual del Pla parcial del polígon industrial, sector S.2, del Pla general de Chella. Expedient 600/2016.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8374

Data del DOGV
:   03-09-2018

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2018/8135


Data del document
:   27-07-2018

Organisme emissor
:   Ajuntament de Chella

Tipus de document
:   Anunci

Descriptors 

:   * Chella
    * administració local
    * pla d'urbanisme

Informació pública de l'aprovació de l'informe ambiental i territorial estratègic de la modificació puntual del Pla parcial del polígon industrial, sector S.2, del Pla general de Chella. Expedient 600/2016. [2018/8135]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (LOTUP), el qual estableix la publicació, en el Diari Oficial de la Generalitat Valenciana, de l'informe ambiental i territorial estratègic, es fa públic el següent informe ambiental i territorial estratègic, acordat pel Decret de l'Alcaldia número 399, d'1 d'agost de 2018.  
Primer. Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació del Pla parcial del polígon industrial sector S.2 del Pla general de Chella de conformitat amb els criteris de l'annex VII de la LOTUP, per considerar que no té efectes significatius sobre el medi ambient, del següent tenor literal:  
a) Documentació aportada  
La mercantil Mampostería Namabel, SL, ha presentat una proposta de modificació puntual del Pla parcial del polígon industrial sector S.2 del Pla general de Chella, redactada per l'arquitecte Javier Ballestero Mascarell.  
La documentació aportada, en format en paper i digital, és d'acord amb el que establix l'article 50 de la Llei 5/2014, de 25 de juliol, d'Ordenació i Territori, Urbanisme i Paisatge de la Comunitat Valenciana.  
  
b) Planejament vigent  
El planejament municipal vigent és el Pla parcial del polígon industrial sector S.2 del Pla general de Chella i el va aprovar el Ple de l'Ajuntament en la sessió celebrada el 27 d'abril de 2006.  
c) Objecte i justificació de la modificació puntual del Pla parcial del polígon industrial sector S.2 del Pla general de Chella.  
La modificació puntual que es proposa té com a objectiu la regularització i l'esmena d'errades detectades en les normes urbanístiques del Pla parcial del polígon industrial sector S.2 del Pla general de Chella, així com la incorporació de nova normativa addicional que possibilite una acció edificatòria d'acord amb les característiques físiques de les illes del polígon; d'altra banda s'obrin noves possibilitats pel que fa a tipologies i possibilitats edificatòries.  
Les modificacions proposades no suposen cap variació en els aprofitaments o usos tant globals del sector com els relatius a les parcel·les, és a dir, es tracta de desenvolupar i concretar l'ordenació estructural regulant millor l'ús del sòl i de l'edificació; per a això cal establir normes edificatòries que inclouen dimensions, formes i volums, així com la fixació d'alineacions edificatòries en l'interior de les parcel·les.  
  
En les normes del pla parcial hi ha diverses contradiccions que resulten de necessària esmena, fonamentalment quant a la separació de les edificacions als límits de parcel·les per al que es proposa un valor unívoc i inequívoc; d'aquesta manera s'elimina la duplicitat de valors que existeix, així com altres errades sense importància normativa però que mostren l'escassa anàlisi i revisió en el moment de la seua redacció com ara referències a municipis distints, etc.  
D'altra banda, un senzill estudi de la configuració de les illes i de les dimensions de les parcel·les porta a la conclusió que els valors establits per a les separacions de les edificacions tant a límits frontals de la parcel·la com a laterals i de fons no han tingut en compte la morfologia i la grandària de les illes del polígon de manera que, aplicant els valors assenyalats en norma, existirien parcel·les on no podria materialitzar-se l'aprofitament assignat, mentre que, en altres casos, tal materialització obligaria a l'edificació en dos altures de la totalitat de la superfície de l'edificació, i s'anul·laria distintes possibilitats de disseny dels establiments industrials sempre desitjables.  
  
Finalment, la normativa resulta més aïna escassa i es considera necessària la consideració de la seua ampliació; amb aquest fi s'introdueixen noves normes que complementen les existents i que òbriguen majors possibilitats de disseny arquitectònic.  
d) Consideracions jurídiques  
L'avaluació ambiental estratègica és l'instrument de prevenció, establit per la Directiva 2001/24/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. La directiva indicada s'incorpora en el dret intern espanyol, en l'àmbit de la Comunitat Valenciana atenent a la distribució de competències establides en l'article 148.1.3 de la Constitució Espanyola, per mitjà de la Llei 5/2014, de 25 de juliol, d'ordenació i territori, urbanisme i paisatge, de la Comunitat Valenciana.  
L'article 46 de la norma esmentada estableix que seran objecte d'avaluació ambiental i territorial estratègica ordinària certs plans i programes, així com les seues modificacions, que s'adopten o aproven per una administració pública quan, entre altres supòsits, supose una modificació d'un pla general estructural i així ho determine l'òrgan ambiental i territorial d'acord amb els criteris de l'annex VIII de la LOTUP.  
  
La modificació puntual del Pla parcial del polígon industrial sector S.2 del Pla general de Chella, no es troba entre els supòsits assenyalats, per la qual cosa l'avaluació ambiental i territorial estratègica és simplificada.  
e) Valoració de possibles efectes sobre el medi ambient  
D'acord amb el que preveu el 46.3 de la LOTUP, l'òrgan ambiental i territorial determinarà el sotmetiment al procediment d'avaluació ordinari o simplificat en funció de l'existència d'efectes significatius sobre el medi ambient, tenint en compte els criteris de l'annex VIII de l'esmentada norma.  
Realitzat una anàlisi tècnica de la documentació presentada, es conclou que el desenvolupament de la modificació puntual del Pla parcial del polígon industrial sector S.2 del Pla general de Chella no presenta afeccions significatives sobre el medi ambient, ja que afecta únicament les normes urbanístiques del referit instrument que regulen les condicions de l'edificació del sòl.  
Segon. Donar compte al Ple, com a òrgan substantiu en la tramitació de la modificació puntual del Pla parcial del polígon industrial sector S.2 del Pla general de Chella.  
Tercer. Ordenar la publicació d'aquesta resolució en el Diari Oficial de la Generalitat Valenciana, als efectes previstos en l'article 51.7 de la LOTUP.  
Quart. Traslladar aquesta resolució als interessats en el procediment advertint-los que en contra, no és procedent cap recurs per tractar-se d'un acte de tràmit, sense perjudici que puguen emprar els mitjans d'impugnació que estimen adequats a la defensa dels seus interessos.  
  
Cinqué. Aquesta resolució d'informe ambiental i territorial estratègic pel procediment simplificat perdrà la seua vigència i cessarà la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'aprovació del pla en el termini màxim de quatre anys des de la seua publicació.  
  
  
Chella, 1 d'agost de 2018.- L'alcalde: José Enrique Talón Seguí.